Ons sing met oorgawe die pragtige Skrifberyming van Esegiël 36: “Ek gee my Heilige Gees aan julle”. Dit is ‘n belofte van God en Jesus belowe weer tydens sy aardse lewe dat Hy en die Vader die Gees aan ons sal gee (Joh. 14:26). Nadat Hy opgestaan en opgevaar het, lê Hy sy versoeningswerk aan die Vader voor. As vrug van sy kruis en opstanding, sy herstel van ons verhouding met God, stuur die Vader en Seun die Heilige Gees vir almal wat in Christus glo. Die belofte is vervul: Ons het die Heilige Gees ontvang … ook vir 2018 en vir alles wat in die nuwe jaar vir ons voorlê.
Jesus is besig om afskeid van sy dissipels te neem. Hy doen dit met ontsaglike trooswoorde. Hy verklaar dat Hy die dissipels (en daarmee ook ons) liefhet tot die uiterste toe voordat Hy die dissipels se voete was as begin van die Paasfees, die fees waartydens Hy gekruisig is (Joh. 13:1). Sy kruisdood is die oorsaak daarvan dat ons die Heilige Gees kon ontvang. Ons het die sekerheid dat God sy Gees gegee het as vrug van Jesus se offer en van sy gebed vir sy kerk (Joh. 14:16).
Wanneer ons in die nuwe jaar lewe in verhouding met God soms in ons swakheid in ons liefde vir die Here verslap en verkoel, dan het ons ‘n Voorspraak. Dit is Iemand wat ons saak by God behartig, Iemand wat vir ons pleit by God. Soos Jesus ook ons Voorspraak is (1 Joh. 2:1) tree die Gees ook vir ons in. Meer nog, Hy is ons Helper, Hy stort liefde in ons harte, Hy neem ons nietige gebede en bring dit in aanvaarbare vorm voor die Vader, Hy bind ons aan Christus, Hy troos ons met die Woord wat Hy geïnspireer het.
In Johannes 14:26 verklaar Jesus dat die Heilige Gees ons alles sal leer en sal herinner aan alles wat Jesus geleer het. Dat die Gees ons alles sal leer wat Jesus met sy optrede, woorde, gesindheid en offer gedoen het, beteken nie dat die Gees nou elke dag nuwe openbaringe aan ons sal bring nie. Hy sal dit wat in die Woord openbaar is vir ons dowwe verstand verduidelik, Hy sal ons Gids wees wanneer ons met die Woord besig is. Die Heilige Gees sal ons begelei om die Woord prakties in ons lewe toe te pas, veral ook in die nuwe jaar waarin daar om ons so baie onsekerhede is.